не бяха счетени за представителни поради ограничения им обем и тъй като са били извършени само за един клиент с конкретни продуктови спецификации. Поради това експортната цена бе установена в съответствие с член 2, параграф 9 от основния регламент, който дава възможност експортната цена да бъде конструирана на друга разумна основа. В конкретния случай като основа за изчисление на експортната цена бяха използвани продажбите на сходния продукт, реализирани от заявителя за трети държави през разследвания период в рамките на преразглеждането. Обемът на продажбите за трети държави действително е бил значителен и те са реализирани за голям брой клиенти, като при разследването не бяха констатирани нарушения на цените или други фактори на пазарите на третите държави, които да сочат, че продажбите на заявителя на тези пазари не могат да бъдат използвани за определяне на експортната цена.
 2.1.3. Сравнение
 (27)
 Средната нормална стойност и средната експортна цена бяха сравнени на базата на цена франко завода. С цел да се осигури обективно сравнение между нормалната стойност и експортната цена под формата на корекции надлежно бяха отчетени разликите в транспортните разходи и в разходите за кредитиране в съответствие с член 2, параграф 10 от основния регламент.
 (28)
 Заявителят също така поиска корекция на нормалната стойност за разликата в нивото на търговия, като изтъкна обстоятелството, че неговите продажби за търговци на дребно и за крайни потребители на вътрешния пазар чрез регионални търговски центрове не са сравними с продажбите за независими дистрибутори. Освен това заявителят изтъкна, че всички експортни продажби са били за независими дистрибутори и съответно са сравними само с продажбите за независими дистрибутори на вътрешния пазар. Беше посочено, че среднопретеглената разлика в цената при продажбите на двете нива на търговия на вътрешния пазар е основание за изчисляване на корекция в съответствие с член 2, параграф 10, буква г), подточка i) от основния регламент.
 (29)
 След оповестяването на окончателните заключения заявителят продължи да настоява за корекция поради разликите в нивото на търговия. Освен това той посочи, че корекцията за нивото на търговия следва да се определя на тримесечна база, за да се отстрани отражението, което има обезценяването на украинската валута спрямо чуждестранни валути, тъй като това оказва влияние на цените на суровините, както и отражението на високата инфлация през разследвания период в рамките на преразглеждането.
 (30)
 При разследването беше установено, че продажбите за търговци на дребно (продажби чрез регионални търговски центрове) действително са осъществени при различно ниво на търговия в сравнение с експортните продажби и че тази разлика е отразена в продажните цени. Продажните цени за крайните потребители чрез регионални търговски центрове на вътрешния пазар са били винаги по-високи и количествата са били винаги по-малки, отколкото при продажбите за независими дистрибутори. Освен това крайните потребители са ползвали допълнителни услуги, предлагани от регионалните търговски центрове. С оглед на това беше предоставена корекция за разликите в нивото на търговия по смисъла на член 2, параграф 10, буква г), подточка i) от основния регламент.
 (31)
 Заявителят бе основал изчислението на исканата корекция на общата средна разлика в цената между двете нива на търговия, претеглена въз основа на продадените